**Vedlegg 1**

**Utkast til Legeforeningens arbeidsprogram for perioden 1.9. 2013 - 31.8. 2015**

* *Merk at endringer ifht Arbeidsprogram 2011 – 2013 er satt i kursiv.*

**MEDISINSK KUNNSKAP – BEDRE HELSE**

**Arbeid for økt medisinsk kunnskap og god fagutvikling**

**Satsing på kvalitet og pasientsikkerhet** Legeforeningen skal i samarbeid med helsemyndigheter og helsetjenestene være faglig premissleverandør for å utvikle og fremme pasientsikkerhet, klinisk kvalitetsforbedringsarbeid og profesjonell avvikshåndtering.

**Medisinstudiet skal være relevant for helsetjenestens behov**

Legeforeningen skal arbeide sammen med myndigheter og universitetene for å bidra til faglig dekkende innhold i medisinstudiet i Norge som er relevant for legenes senere yrkespraksis og fremtidsrettet i forhold til medisinsk og demografisk utvikling.

**Varig og god løsning for praktisk klinisk tjeneste for leger** Legeforeningen skal arbeide med helsemyndighetene for å sikre en god og varig løsning for praktisk klinisk tjeneste for nyutdannede leger.

**Sikre god kompetanseutvikling for leger**

Legeforeningen skal arbeide for et helhetlig utdanningsløp som holder mest mulig lik og høy kvalitet i hele landet. Endringer i spesialistutdanningen må skje ut i fra pasientenes behov og faglige hensyn. Det må systematisk planlegges og budsjetteres for kompetanseutvikling både for ansatte og næringsdrivende leger.

**Forskning er helsetjenestens grunnpilar**

Legeforeningen vil arbeide for å bedre finansieringen av og stillingsstrukturen innen medisinsk grunnforskning, translasjonsforskning og klinisk forskning både i spesialist- og primærhelsetjenesten. Fri og uavhengig forskning utgjør en viktig del av fagutviklingen.

**Arbeide for god folkehelse**

**Mer kunnskapsbasert og målrettet forebyggende arbeid** Legeforeningen skal arbeide for at medisinsk kunnskap blir lagt til grunn i kommunalt og statlig plan- og budsjettarbeid, herunder styrking av kommuneoverlegens posisjon.

**Internasjonalt engasjement skal opprettholdes** Legeforeningen skal fortsatt ha et sterkt internasjonalt engasjement gjennom deltakelse i relevante internasjonale fora. Gjennom bidrag fra Legeforeningens klimautvalg og internasjonalt helseutvalg skal Legeforeningen delta aktivt i utformingen og oppfølging av myndighetenes arbeid med global helse.

**Arbeide for en bedre helsetjeneste**

***Opptrappingsplan og kvalitet i fastlegeordningen*** *Samhandlingsreformen generelt og fastlegeforskriften spesielt innebærer nye krav og forventninger til fastlegene. Legeforeningen vil arbeide for en styrking av kapasiteten og kvaliteten i fastlegeordningen gjennom å arbeide for en opptrappingsplan for antall fastleger og etablering av et senter for allmennmedisinsk kvalitet – SAK.*

***Legevakt*** *Mange kommuner sliter i dag med å tilby sine innbyggere et godt faglig tilbud på kveld og natt. Legeforeningen mener kvaliteten i legevaktstjenesten må styrkes og vil arbeide for en nasjonal legevaktsreform. Tilstrekkelig, stabil og kompetent bemanning og støttefunksjoner er en forutsetning for å kunne drive en legevakt av god kvalitet.*

**Nasjonal sykehusplan** Legeforeningen skal arbeide for at det lages en nasjonal og helhetlig plan for innhold i og geografisk fordeling av spesialisthelsetjenester. Planen må sikre forutsigbare økonomiske rammevilkår for spesialisthelsetjenesten.

**Legeforeningen skal være en helsepolitisk aktør med gjennomslagskraft** Legeforeningens utvikling av helsepolitikk skal bygge på godt utredningsarbeid og involering av organisasjonsleddene. Foreningen skal søke alliansepartnere og tydeliggjøre kommunikasjonen utad for å styrke gjennomslaget i den offentlige debatten.

**Arbeide for gode rammer for medisinsk yrkesutøvelse**

***Faste stillinger for leger i sykehus.*** *Legeforeningen skal arbeide for at hovedregelen om faste stillinger i offentlig sektor følges opp i sykehusene, og at legefordelingssystemet avvikles i tråd med intensjonene.*

**Valgmuligheter for leger** Legeforeningen skal arbeide for at legene har et differensiert arbeidsmarked både innenfor offentlig og privat sektor. Dette forutsetter forutsigbare og langsiktige rammevilkår for privat helsetjenestevirksomhet.

**Gode og konkurransedyktige arbeidsvilkår for leger** Legeforeningen skal arbeide for avtale- og lønnssystemer som belønner og ivaretar kompetanse, ansvar, innsats, forskning, undervisning og ledelse. Det skal være rett balanse mellom sentral og lokal regulering av legers lønns- og arbeidsvilkår. Legeforeningen skal arbeide for et godt arbeidsmiljø og gode arbeidstidsordninger.

**Legeforeningen skal ha et sterkt og profesjonelt tillitsvalgtapparat** Tillitsvalgtapparatet skal gjenspeile vår organisasjon og gi oss plass på alle relevante arenaer i arbeidslivet. Legeforeningen skal tilby gode kurs og rådgiving til tillitsvalgte og arbeide videre med utvikling av tillitsvalgtstrukturen.

**Ledelse**

Legeforeningen skal arbeide for å stimulere leger til å påta seg lederoppgaver gjennom kurs og opplæringstilbud.

**Leger må ha en sentral rolle i valg av elektroniske arbeidsverktøy** Legeforeningen skal arbeide for at leger er med i valget av elektroniske arbeidsverktøy som har betydning for den kliniske virksomheten.